《题陈隐君菊庄卷后》
明代·孙蕡

隐君种豆南山陲，清晨荷锄薄暮归。馀閒更学树丛菊，茅屋前头花作围。

此花不比桃与李，万木凋零方吐蕊。耀日黄金浅浅红，凌霜白玉深深紫。

孤芳似与九九期，落英不落长满枝。嫣然羞作儿女艳，高洁独抱幽人姿。

此时隐君徐步屧，晨光熹微风猎猎。晚圃寒花语断虫，东篱冷露留残蝶。

洛阳金谷盛繁华，江渚芙蓉照馆娃。歌台舞榭岂不好，淡烟芳草令人嗟。

岁华将暮衡门里，寄傲羲皇时隐几。见月开笼放白鹇，穿林采药寻黄绮。

平生嗜酒仍嗜书，诗比渊明差未如。还开三径望俦侣，亦有五柳临庭除。

素琴抚弦惟袖手，葛巾且漉柴桑酒。莫劳更赋归去来，惹得声名满人口。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。